མཁའ་འགྲོ་གསང་བའི་ཆོས་སྐོར་ལས༔ ཡེ་ཤེས་མཚོ་རྒྱལ་གྱི་ཚེ་དབང་བཞུགས༔  འཆི་མེད་རྟག་པ་རྡོ་རྗེའི་སྐུ༔ མི་འགྱུར་གསང་བའི་ཡུམ་ལ་འདུད༔ དེ་ལ་བརྟེན་ནས་ཚེ་སྒྲུབ་བཤད༔ དབང་ཆོག་ཟབ་མོའི་རིམ་པ་ནི༔ དཀྱིལ་འཁོར་སྐུ་གསུང་ཐུགས་རྟེན་དང༔ ཚེ་རྫས་ཡོ་བྱད་ལེགས་པར་བཤམས༔ དང་པོ་གསོལ་བ་གདབ་པ་ནི༔ ཀྱཻ༔ འགག་མེད་ཡེ་ཤེས་སྒྱུ་མའི་འཕྲུལ༔ རྟག་བརྟན་མི་ཤིགས་རྡོ་རྗེའི་སྐུ༔ མཚོ་རྒྱལ་ཡུམ་ལ་གསོལ་བ་འདེབས༔ འཆི་མེད་གྲུབ་པའི་ཚེ་དབང་སྩོལ༔ ལན་གསུམ༔ སྐྱབས་སེམས་སྡོམ་པ་
བླངས༔ དམ་ཆུ་སྦྱིན་ཞིང༔ ཧཱུྃ༔ གསང་སྔགས་བཀའ་ཡི་དམ་ཚིག་ཏུ༔ མི་འདའ་རྟག་ཏུ་བག་ཡོད་ཕྱིར༔ ཡེ་ཤེས་བདུད་རྩིའི་ཆུ་འཐུང་ལ༔ རྡོ་རྗེའི་དམ་ཆུ་སྙིང་ལ་གནས༔ བཛྲ་ས་མ་ཡཱ༔ ཞེས་བརྗོད་དམ་ཆུ་འཐོར༔ དེ་ནས་བུམ་དབང་ནི༔ ཧཱུྃ༔ སྤྲོས་བྲལ་བདེ་ཆེན་བུམ་པའི་ནང༔ ཟག་མེད་ཚེ་ཡི་བུམ་བཅུད་འཁྱིལ༔ སྐལ་ལྡན་ལུས་ལ་དབང་བསྐུར་བས༔ རྡོ་རྗེ་ལྟ་བུའི་སྐུ་ཐོབ་ཤོག༔ རྩ་སྔགས་དང་༔ ཛྙཱ་ན་ཀཱ་ཡ་ཨ་བྷི་ཥིཉྩ་ཨོཾ༔ སྔགས་ཕྲེང་ཐོགས་ལ༔ ཧཱུྃ༔ འགག་མེད་གསུང་གི་དཀྱིལ་འཁོར་ནས༔ རྡོ་རྗེ་སྔགས་ཀྱི་དབང་བསྐུར་བས༔ ཚངས་དབྱངས་འགགས་མེད་གསུང་ཐོབ་ཅིང༔ འགྲོ་ཀུན་སྨིན་ཅིང་གྲོལ་བར་ཤོག༔ རྩ་སྔགས་
དང་༔ ཛྙཱ་ན་ཝཱཀྐ་ཨ་བྷི་ཥིཉྩ་ཨཱཿ ཐུགས་སྲོག་ཐོགས་ལ༔ ཧཱུྃཿ རང་བྱུང་ཡེ་ཤེས་ལྔ་དང་ལྡནཿ ཟུང་འཇུག་དོན་གྱི་ཐུགས་སྲོག་གིསཿ དབང་བསྐུར་འཁྲུལ་མེད་ཐུགས་ཐོབ་ཅིང་ཿ རྡོ་རྗེའི་སྲོག་ལ་མངའ་བརྙེས་ཤོགཿ རྩ་སྔགས་དངཿ ཛྙཱ་ན་ཙིཏྟ་ཨ་བྷི་ཥིཉྩ་ཧཱུྃཿ ཚེ་རིལ་ཐོགས་ལཿ ཧཱུྃ༔ རྟེན་འབྲེལ་ཕུན་སུམ་ཚོགས་པའི་སྨན༔ འཁོར་འདས་དྭངས་བཅུད་ཚེ་རྫས་ཀྱིས༔ དབང་བསྐུར་འབྱུང་ཁམས་སྟོབས་གསོས་ཤིང༔ སྐྱེ་འཆི་བགྲེས་རྒུད་སྐྱོན་བྲལ་ཤོག༔ རྩ་སྔགས་དང་༔ ཛྙཱ་ན་གུ་ཎ་ཨ་བྷི་ཥིཉྩ་ཏྲཱྃ༔ མདའ་དར་ཐོགས་ལ༔ ཧཱུྃ༔ དྭངས་མའི་རྩ་མཚོན་དྲང་པོའི་མདར༔རླུང་མཚོན་མདོག་ལྔའི་དར་བཏགས་ཤིང༔ ཁམས་རྟེན་གསེར་གཡུ་དུང་གསུམ་མཛེས༔ དབང་བསྐུར་རྩ་ཐིག་རླུང་གསུམ་གྱི༔ མ་དག་ཁམས་ཀྱང་དག་པར་གྱུར༔ འཇའ་ལུས་ཟག་མེད་རྡོ་རྗེའི་སྐུ༔ མཚོ་རྒྱལ་ཉིད་དང་སྐལ་པ་མཉམ༔ འགྲོ་དོན་མཛད་པ་ལྷུན་གྲུབ་ཤོག༔ རྩ་སྔགས་དང༔ ཛྙཱ་ན་ཀརྨ་ཨ་བྷི་ཥིཉྩ་ཧྲཱི༔ ཐོད་ཆང་ཐོགས་ལ༔ ཧཱུྃ༔ སངས་རྒྱས་ཀུན་གྱི་གསང་བའི་དབང༔ བདེ་ཆེན་ཕྱག་རྒྱར་སྦྱོར་བའི་སྨན༔ དབང་བསྐུར་རྩ་ཐིག་རླུང་གསུམ་ཀུན༔ ཆན་ལ་ཕབས་ཀྱིས་ཐེབས་པ་བཞིན༔ ཡེ་ཤེས་དག་པའི་རྒྱས་ཐེབས་ནས༔ ཕྱི་ནང་གཞན་གསུམ་དག་པའི་ཁམས༔ ནམ་མཁའ་ཉི་ཟླ་རྒྱ་མཚོ་རུ༔ མི་འགྱུར་མི་ཤིགས་གཡུང་དྲུང་གི༔ རྡོ་རྗེ་ལྟ་བུའི་ཚེ་ཐོབ་ཅིང༔ གཞན་གྱིས་བཅིངས་སོགས་ཡལ་ཉམས་རྣམས༔ རང་དབང་ཐོབ་ཅིང་ཚེ་དཔལ་འཕེལ༔འཁོར་འདས་སྲོག་ལ་དབང་ཐོབ་ཤོག༔ཛྙཱ་ན་པཉྩ་ཨ་མྲི་ཏ་སིདྡྷི་ཨོཾ་ཨཱཿཧཱུྃ༔ ཐོད་ཆང་
འཐུང་ཞིང་བསྔོ་སྨོན་དང་༔ བཀྲ་ཤིས་བྱ་ཞིང་མེ་ཏོག་འཐོར༔ དེས་ནི་བདག་གཞན་ཚེ་རྐྱེན་གེགས༔ བར་
ཆད་ཀུན་ལས་རྣམ་པར་གྲོལ༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ གསང་རྒྱ༔ གུ་ཧྱ༔
བརྡ་ཐིམ༔ ཨོ་རྒྱན་ཕྲིན་ལས་གླིང་པས་སོ།། མངྒ་ལཾ།